BILONG HELPIM FAMILI | MARIT
Rot Bilong Stretim Ol Hevi
HATWOK BILONG EN
Taim yu na poroman marit bilong yu i laik stretim wanpela hevi, ating pastaim yutupela i toktok gut. Tasol olsem wanem? Bihain long yupela i toktok, yu bel hevi yet? Sapos olsem, yu inap stretim dispela hevi. Pastaim, yu mas save gut olsem man na meri i gat narapela narapela pasin bilong toktok. *
SAMTING YU MAS SAVE LONG EN
Ol meri i save toktok hariap long ol hevi paslain long ol i harim rot bilong stretim hevi. Ol i ting pasin bilong toktok inap stretim ol hevi.
“Mi amamas taim mi tokaut long tingting bilong mi long man bilong mi, na mi save olsem em i kliagut long tok mi kamapim. Bihain long mipela i toktok inap sampela minit, nau mi amamas na mi no wari moa long dispela hevi.”—Sirppa. *
“Mi no inap lusim tingting long dispela hevi sapos mi no kamapim tingting tru bilong mi long man bilong mi. Taim mi tokaut long hevi, nau mi no tingim moa.”—Ae-Jin.
“Pasin bilong toktok i olsem wok painimaut. Taim mi toktok, mi inap skelim gut olgeta samting na kliagut long risen na hevi i kamap.”—Lurdes.
Ol man i save tingting long stretim ol hevi. Ol man i pilim olsem, long wanem, taim ol i stretim hevi ol i ting olsem ol i mekim gutpela wok. Na tu, ol i soim olsem meri inap kisim helpim long ol. Olsem na ol man marit i save tingting planti sapos meri i no amamas long tingting ol i kamapim. Kirk em wanpela man marit i tok: “Mi no klia wai na yu kamapim dispela hevi sapos yu no laik stretim!”
Tasol wanpela buk (The Seven Principles for Making Marriage Work) i tok: “Yu mas kliagut long hevi paslain long yu givim edvais. Na yu mas tokim poroman marit bilong yu olsem yu pilim tru tingting bilong em na yu laik bai yutupela wantaim i stretim dispela hevi, na no ken hariap long kamapim tingting bilong yu. Planti taim poroman marit bilong yu i laik bai yu putim gut yau long tingting em i kamapim, na i no olsem yu mas painim rot bilong stretim dispela hevi.”
SAMTING YU KEN MEKIM
Ol man marit: Kisim pasin bilong putim gut yau na kliagut long tingting bilong meri bilong yu. Tomas em wanpela man marit i tok: “Sampela taim bihain long mi putim yau long meri bilong mi, mi save askim mi yet, ‘Bai mi mekim wanem?’ Tasol planti taim em i laik bai mi putim yau tasol long tok bilong em.” Narapela man marit em Stephen i wanbel long dispela tok. Em i tok: “Mi luksave olsem i gutpela moa long larim meri bilong mi i kamapim tingting bilong en na mi no ken katim tok bilong em. Olsem na planti taim bihain long em i pinisim tok bilong em, em i save tok em i amamas.”
Traim dispela: Long bihain, sapos yu na meri bilong yu i laik stretim wanpela hevi, orait sakim pasin bilong hariap long givim edvais. Lukluk long em na tingim ol tok em i kamapim. Meknaisim het bilong soim olsem yu wanbel long tok bilong em. Kolim gen ol tok bilong em bilong soim olsem yu kliagut long tok em i mekim. Charles em wanpela man marit i tok: “Sampela taim meri bilong mi i laik save sapos mi kliagut long tingting bilong em na mi sapotim em.”—Stiatok bilong Baibel: Jems 1:19.
Ol meri marit: Kamapim tingting bilong yu long man bilong yu. Eleni em wanpela meri marit i tok: “Mipela i laik bai man bilong mipela i save long wanem samting mipela i nidim. Tasol sampela taim mipela i mas tokaut klia long tingting bilong mipela.” Ynez em narapela meri marit i stori long samting em inap long mekim, olsem: “Mi inap tok, ‘Mi bel hevi long wanpela samting na mi laik bai yu putim yau tasol long tok bilong mi. I no olsem yu mas stretim dispela hevi, tasol mi laik bai yu save long tingting bilong mi.’”
Traim dispela: Sapos man bilong yu i hariap long kamapim tingting bilong em long rot bilong stretim hevi, orait no ken ting olsem em i no tingim yu. Ating em i laik helpim yu. Ester em wanpela meri marit i tok: “Mi no save kros, mi luksave olsem man bilong mi i tingim mi na em i laik harim tok bilong mi, na tu, em i laik helpim mi.”—Stiatok bilong Baibel: Rom 12:10.
Man na meri marit: Yumi save mekim gut long ol narapela na yumi laik bai ol i mekim wankain pasin long yumi. Olsem na taim yupela i toktok bilong stretim ol hevi, yu mas tingim pasin em yu laik bai poroman marit bilong yu i mekim long yu. (1 Korin 10:24) Miguel em wanpela man marit i tok: “Sapos yu wanpela man marit, yu mas redi long putim yau long meri bilong yu. Na sapos yu wanpela meri marit, sampela taim i gutpela long yu redi long harim tingting bilong man bilong yu long rot bilong stretim ol hevi. Taim yutupela wantaim i daunim laik na tingting bilong yupela, dispela bai helpim yupela long stap wanbel.”—Stiatok bilong Baibel: 1 Pita 3:8.
^ par. 4 Sampela samting yumi bai stori long en i no save painim olgeta man marit na meri marit. Maski i olsem, ol stiatok bilong dispela atikol inap helpim ol marit long kliagut long pasin ol i ken bihainim bilong toktok gut wantaim poroman marit bilong ol.
^ par. 7 Mipela i bin senisim sampela nem.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn